## Odluka Ustavnog suda Republike Hrvatske broj: U-II-377/2003 od 23. listopada 2003.

### NN 179/2003 (12.11.2003.), Odluka Ustavnog suda Republike Hrvatske broj: U-II-377/2003 od 23. listopada 2003.

# USTAVNI SUD REPUBLIKE HRVATSKE

2632

Ustavni
sud Republike Hrvatske, u sastavu Smiljko Sokol, predsjednik Suda, te suci
Marijan Hranjski, Petar Klarić, Mario Kos, Ivan Matija, Ivan Mrkonjić, Jasna
Omejec, Željko Potoč­njak, Agata Račan, Emilija Rajić, Nevenka Šernhorst, Vice
Vukojević i Milan Vuković, odlučujući o zahtjevu za ocjenu su­glas­­nosti s
Ustavom i zakonom drugog propisa, na sjednici održanoj dana 23. listopada 2003.
godine, donio je

## ODLUKU

I.
Odbija se zahtjev za ocjenu suglasnosti s Ustavom i zakonom odredaba članaka
121., 122., 123., 124. i 125. Odluke o komunalnom redu, klasa:
021-01/99-01/110, urbroj: 2181/01-14-99-1 od 11. listopada 1999. godine (»Službeni
glasnik Grada Splita«, broj 10/99), koju je donijelo Gradsko vijeće Grada
Splita.

II. Ova
odluka objavit će se u »Narodnim novinama«.

```
Obrazloženje
```

1. Na
temelju odredbe članka 35. stavka 1. alineje 5. i odred­be članka 37. stavka 2.
Ustavnog zakona o Ustavnom sudu Republike Hrvatske (»Narodne novine«, broj
49/02 – pročišćeni tekst, u daljnjem tekstu: Ustavni zakon), Prekršajni sud u
Splitu podnio je ovom Sudu zahtjev za ocjenu suglasnosti s Ustavom i zakonom članaka
121., 122., 123., 124. i 125. Odluke o komunalnom redu (»Službeni glasnik Grada
Splita«, broj 10/99).

Odluku koja sadrži osporene odredbe donijelo je
Gradsko vijeće Grada Splita na 25. sjednici održanoj 11. listopada 1999.
godine, pozivom na odredbe članka 14. Zakona o komunalnom gospodarstvu
(»Narodne novine«, broj 36/95 i 70/97) i odredbu članka 28. Statuta Grada
Splita (»Službeni glasnik Grada Splita«, broj 11/93, 6/95 i 9/97).

2. Osporene odredbe Odluke o komunalnom redu glase:

Članak 121.

»(1) Novčanom kaznom u iznosu od 500,00 do 2.000,00
kuna kaznit će se za prekršaj pravna osoba ako: (...)

(2) Novčanom
kaznom u iznosu od 500,00 kuna kaznit će se i odgovorna osoba u pravnoj osobi
koja učini prekršaj iz stavka 1. ovog članka«.

Članak 122.

»Novčanom kaznom u iznosu od 100,00 kuna kaznit će se
fizička osoba koja učini prekršaj iz članka 121. stavka 1. točke:

1., 3., 6., 8., 9., 10., 12., 15., 16., 17., 21.,
39., 63., 66., 68., 69., 73., 79., 80., 81., 82., 83., 84., 87. ove Odluke«.

Članak 123.

»Novčanom kaznom u iznosu od 300,00 kuna kaznit će se
fizička osoba koja učini prekršaj iz članka 121. stavka 1. točke:

2., 5., 18., 19., 23., 24., 25., 26., 27., 28., 29.,
30., 31., 32., 35., 37., 38., 40., 41., 42., 43., 45., 46., 47., 48., 50., 51.,
52., 53., 54., 55., 59., 60., 61., 62., 70., 71., 72., 74., 75., 77., 87., 86.,
90. ove Odluke«.

Članak 124.

»Novčanom kaznom u iznosu od 500,00 kuna kaznit će se
fizička osoba koja učini prekršaj iz članka 121. stavka 1. točke:

4., 7., 11., 13., 14., 20., 22., 33., 34., 36., 44.,
49., 56., 57., 58., 64., 65., 67., 76., 85., 88., 89. ove Odluke«.

Članak 125.

»Za prekršaje utvrđene u člancima 122., 123. i 124.
ove Odluke komunalni redar može naplatiti novčanu kaznu na licu mjesta«.

3. Podnositelj zahtjeva smatra da osporene odredbe
nisu u suglasnosti s odredbom članka 25. stavka 2. Zakona o prekrša­jima
(»Narodne novine«, broj 88/02 i 122/02) kojom je propisano da se za prekršaje
propisane drugim propisima (osim Zakonom o prekršajima), kao prekršajne
sankcije mogu propisati samo globa i opomena.

Podnositelj zahtjeva osporene odredbe smatra
nezakonitima, jer za određene prekršaje propisane Odlukom o komunalnom redu
propisuju novčane kazne, te stoga predlaže njihovo ukidanje.

Pored toga, podnositelj zahtjeva navodi da su
osporene odred­be nesuglasne s odredbom članka 32. stavka 2. Zakona o prekršajima
kojom je propisano da se odlukom općinskog ili grad­skog vijeća mogu propisati
globe za fizičke osobe od 50,00 do 200,00 kuna, a za pravne osobe od 500,00 do
1.000,00 kuna.

Predlaže i donošenje privremene mjere, temeljem
odredbe članka 45. Ustavnog zakona.

Prema toj odredbi, Ustavni sud može, do donošenja
konačne odluke, privremeno obustaviti izvršenje pojedinačnih akata ili rad­nji
koje se poduzimaju na osnovi zakona ili drugog propisa, čija se suglasnost s
Ustavom, odnosno zakonom ocjenjuje, ako bi njihovim izvršenjem mogle nastupiti
teške i nepopravljive posljedice.

4. Temeljem odredbe članka 42. stavka 1. Ustavnog
zakona, zahtjev je dostavljen na odgovor Gradskom vijeću Grada Splita, koje je
donijelo osporenu Odluku.

Gradsko vijeće Grada Splita nije se očitovalo o
zahtjevu.

*Zahtjev nije osnovan.*

5. Odlukom o komunalnom redu (koju je donijelo
Gradsko vijeće Grada Splita 11. listopada 1999. godine, a koja je stupila na
snagu 21. listopada 1999. godine), propisuje se komunalni red i utvrđuju mjere
za njegovo provođenje na području Grada Splita (članak 1. Odluke).

Osporenim odredbama propisane su novčane kazne za pre­kršaje
utvrđene tom Odlukom (u rasponu od 100,00 do 500,00 kuna za fizičke osobe, te
od 500,00 do 2.000,00 kuna za pravne osobe).

6. Dana 1. listopada 2002. godine stupio je na snagu
Zakon o prekršajima (»Narodne novine«, broj 88/02), a prestao važiti raniji
Zakon o prekršajima (»Narodne novine«, broj 2/73, 5/73, 21/74, 9/80, 25/84,
52/87, 27/88, 43/89, 8/90, 41/90, 59/90, 91/92 i 33/95).

7. Prema načelu zakonitosti koje je izraženo odredbom
članka 2. sada važećeg Zakona o prekršajima, nitko ne može biti kažnjen za
prekršaj, niti se prema njemu mogu primijeniti druge prekršajne sankcije, ako
djelo prije nego što je bilo počinjeno nije bilo zakonom ili na zakonu
utemeljenom propisu određeno kao prekršaj i za koje zakonom ili na zakonu
utemeljenom propisu nije bilo propisano kojom vrstom i mjerom prekršajne
sankcije počinitelj prekršaja može biti kažnjen.

Prekršaji i prekršajne sankcije mogu se propisati
zakonom, odlukom županijske skupštine i Skupštine Grada Zagreba, te odlukom
gradskog ili općinskog vijeća (članak 7. stavak 1. Zakona o prekršajima).

Prema odredbi članka 7. stavka 2. Zakona o prekršajima,
Županijske skupštine, Skupština Grada Zagreba, gradsko ili općinsko vijeće mogu
propisivati prekršaje i prekršajne sankcije samo za povrede propisa koje oni
donose na temelju svoje nadležnosti utvrđene Ustavom i zakonom i tu ovlast ne
mogu prenijeti na drugoga.

Iz navedenih zakonskih odredaba proizlazi da je
gradsko vijeće svojim odlukama ovlašteno propisivati prekršaje i prekršaj­ne
sankcije (za povrede propisa koje donosi na temelju svoje nadležnosti utvrđene
Ustavom i zakonom).

8. Vrste prekršajnih sankcija propisane su odredbom članka
25. Zakona o prekršajima. Za prekršaje propisane zakonom, prekršajne sankcije
su: kazne, globe, mjere upozorenja, zaštitne mjere i odgojne mjere. Prema
odredbi članka 25. stavka 2. Zakona o prekršajima, za prekršaje propisane
drugim propisima kao prekršajne sankcije mogu se propisati samo globa i
opomena.

Članak 28. Zakona o prekršajima kao kazne utvrđuje
nov­čanu kaznu i kaznu zatvora.

9. Za ocjenu osnovanosti zahtjeva za ocjenu
suglasnosti osporenih odredaba Odluke o komunalnom redu s Ustavom i zakonom,
mjerodavna je odredba članka 2. Zakona o izmjenama i dopunama Zakona o prekršajima
(»Narodne novine«, broj 122/02), kojom je izmijenjen članak 266. stavak 4.
Zakona o pre­kršajima.

Članak 266.

»(1) Stupanjem na snagu ovoga Zakona prestaje važiti:
Zakon o prekršajima (»Narodne novine«, br. 2/73., 5/73., 21/74., 9/80., 25/84.,
52/87., 27/88., 43/89., 8/90., 41/90., 59/90., 91/92. i 33/95.) i Zakon o
privrednim prijestupima (»Narodne novine«, br. 53/91. i 91/92.).

(2) Privredni prijestupi prema propisima koji vrijede
na dan stupanja na snagu ovoga Zakona smatraju se prekršajima u smislu ovoga
Zakona. Postupci za privredne prijestupe i prekršaje pokrenuti do dana stupanja
na snagu ovoga Zakona, dovršit će se prema propisima po kojima su pokrenuti.

(3) Ako odredbe zakona po kojima se vodi prekršajni
postupak iz stavka 2. ovoga članka nisu u skladu s odredbama ovoga Zakona,
primijenit će se odredbe ovoga Zakona.

(4)
Podzakonski propisi kojima su propisani prekršaji i prekršajne sankcije, ostaju
na snazi do 31. prosinca 2003.

(5)
Podzakonske propise koje treba donijeti prema odredbama ovoga Zakona, nadležni će
ministri donijeti najkasnije u roku od šest mjeseci od dana stupanja na snagu
ovoga Zakona«.

Iz
svega iznesenog priozlazi da je odredbom članka 266. stav­ka 4. Zakona o prekršajima,
zakonodavac odredio rok do čijeg isteka ostaju ne snazi podzakonski propisi
kojima su propisani prekršaji i prekršajne sankcije, a koji nisu usklađeni sa
Zakonom o prekršajima. U tom je roku potrebno uskladiti postojeće podzakonske
propise s odredbama Zakona o prekršajima ili donijeti nove koji će na način
sukladan zakonu propisati prekršaje i prekršajne sankcije. Među tim je
propisima, prema ocjeni Ustavnog suda i osporena Odluka o komunalnom redu koja
je donesena na temelju ranijeg Zakona o prekršajima.

Prema
tome, istekom roka propisanog izmijenjenim člankom 266. stavkom 4. Zakona o
prekršajima, osporene odredbe Oduke o komunalnom redu prestat će važiti po sili
zakona, ukoliko nadležno tijelo ne donese novu odluku usklađenu sa Zakonom o
prekršajima. U tom bi slučaju, stupanjem na snagu nove odluke, osporene odredbe
Odluke o komunalnom redu prestale važiti i prije isteka zakonskog roka.

10.
Slijedom iznijetog, temeljem odredbe članka 53. stavka 1. Ustavnog zakona, odlučeno
je kao u izreci.

11.
Budući da je o zahtjevu donesena odluka, o prijedlogu za privremenu obustavu
izvršenja pojedinačnih akata ili radnji koje se poduzimaju na osnovi osporene
Odluke, nije odlučivano.

12.
Odluka o objavi temelji se na odredbi članka 29. Ustavnog zakona.

Broj:
U-II-377/2003
Zagreb, 23. listopada 2003.

USTAVNI SUD REPUBLIKE HRVATSKE

Predsjednik
**dr. sc.** **Smiljko Sokol,** v. r.

Odluka, NN 179/2003-2632